Dragnea, presiuni pentru modificarea rapidă, prin OUG, a Codurilor penale: Dacă ne ajută și Guvernul, dacă toți membrii Cabinetului rup această rezervă pe care o au. Cei care nu vor dori să meargă cu mine, înseamnă că vor fi niște lași, niște fricoși

Liviu Dragnea le-a transmis miercuri seară membrilor Guvernului și aliaților din ALDE să nu mai fie ”niște lași, niște fricoși” și să fie alături de el în încercarea de modificare rapidă a Codurilor penale, despre care a spus că, deși au fost adoptate de Parlament, sunt blocate de la intrarea în vigoare de președintele Klaus Iohannis și de partidele de opoziție prin ”contestări, recontestări, retrimiteri”.

Reamintim faptul că Parlamentul se află în sesiune extraordinară până joia viitoare, pe 19 iulie, ceea ce permite adoptarea oricând în acest interval a unei Ordonanțe de urgență pentru modificarea Codurilor penale.

”Eu merg exact înainte, fără ezitare. Cei care vor dori să meargă cu mine vor fi oameni curajoși. Cei care nu vor dori să meargă cu mine, înseamnă că vor fi niște lași, niște fricoși (…) Putem schimba toate aceste lucruri, dacă ne ajută și Guvernul, dacă toți membrii Cabinetului rup această rezervă pe care o au, dacă nu mai acceptă să fie conduși de funcționari, dacă nu mai acceptă să stăm în continuare în întârzieri de proceduri din cauza unor funcționari care ori sunt puși de unii sau de alții să întârzie sau să blocheze, ori au niște interese personale, ori sunt incapabili”, a declarat Liviu Dragnea la Antena 3.

”Vreau să vorbesc despre parlamentari. Le mulțumesc tuturor la dumneavoastră în emisiune. Le-am mulțumit și personal. Public vreau să le mulțumesc pentru puterea și curajul de care au dat dovadă în aceste luni. Au rezistat la amenințări, la jigniri, la îmbrânceli, la amenințări și deputații și senatorii PSD. Și în public le exprim respectul meu pentru tot ceea ce au făcut, pentru că împreună am reușit să adoptăm până la finalul acestei sesiuni ceea ce părea imposibil: modificarea Legilor Justiției și a Codurilor. Părea imposibil (…) Le mulțumesc pentru această atitudine. Știu că nu le-a fost ușor. Dacă și Guvernul va face la fel, dacă și colegii din coaliție vor face la fel, atunci sigur vom câștiga”, a mai spus Liviu Dragnea.

El a făcut apel la cei de la ALDE să nu mai ezite din cauza potențialelor costuri electorale și de imagine.

”Nu poți, asta e credința mea, nu poți să faci orice acțiune politică gândind întâi câte procente scad dacă fac asta, câte cresc dacă n-o fac. Domne, hai să le facem, pentru că avem convingerea că sunt lucruri bune pentru că ne-am angajat cu toții în aceste lucruri. Și în discuțiile directe toți spun: Da domne, trebuie făcute. Păi atunci hai să le facem! Putem avea costuri de imagine? Da, putem avea azi costuri de imagine. Dar la finalul mandatului toate lucrurile bune, toate rezultatele bune ale acțiunilor noastre se vor vedea. Ele deja au început să se vadă. Este doar problema de curaj, dacă vor avea capacitatea, tăria toți să-și rupă această zgaibă”, a susținut liderul PSD.

”Noi nu trebuie să avem niciun fel de ezitare în ceea ce privește poziția noastră de susținere până când Legile Justiției să fie promulgate, publicate și intrate în vigoare, până când cele două Coduri Penale și Codul Civil să fie promulgate, publicate și intrate în vigoare, să finalizăm ceea ce am început”, a mai spus Dragnea.

Întrebat ce va face în fața piedicilor puse de opoziție și de președintele Klaus Iohannis intrării în vigoare a legilor Justiției și a Codurilor penale, Dragnea a spus că ”decizia va fi la guvern”, condiționând-o însă de ”ce vor face partidele din coaliție”.

„Aici decizia va fi la Guvern. Nu o să impun premierului sau Guvernului nimic. Ceea ce ține de parlament, de decizia politică sunt lucruri rezolvate. Decizia politică a fost asumată, cu calendar anunțat public, respectat. De aici încolo să vedem cum se desfășoară lucrurile în continuare, contestări. Ei vor să se întindă cu intrarea în vigoare a acestor legi cu speranța restaurației. Ce va face Guvernul, ce vor face partidele din coaliție, vom vedea. Și eu aștept ca toți colegii noștri să facă ceea ce e de făcut pentru ca obiectivele asumate de noi să fie îndeplinite”, a explicat Liviu Dragnea.

Declarația liderului PSD vine la două săptămâni după ce partenerul de coaliție, Călin Popescu Tăriceanu, a respins varianta OUG pentru modificarea Codului penal.

Reamintim că Parlamentul a votat modificări pentru Codul penal și Codul de procedură penală, dar legile au fost atacate la CCR de opoziție și președintele Iohannis.

CCR a amânat dezbaterea modificărilor aduse Codului penal pentru 17 septembrie, termenul întârziat reprezentând o lovitură pentru liderul PSD, Liviu Dragnea, care își dorește intrarea în vigoare cât mai rapidă a revizuirii Codului.

Judecător raportor pentru Codul penal a fost desemnată fosta președintă a Înaltei Curți de Casație și Justiție, Livia Stanciu. Ea s-a făcut remarcată prin poziția intransigentă față de asaltul PSD-ALDE la legislația din domeniul justiției, exprimată în opiniile separate la deciziile privind legile Justiției și OUG 13. De altfel, Livia Stanciu a condus completul de 5 judecători de la Înalta Curte care l-a condamnat pe Liviu Dragnea în 2016 la 2 ani de închisoare cu suspendare în dosarul Referendumul.

În ceea ce privește Codul de procedură penală, Curtea Constituțională a dat termen pe 25 septembrie pentru dezbaterea sesizării președintelui Klaus Iohannis, iar judecător raportor a fost desemnat Daniel Morar, fostul șef al DNA.

CCR va discuta Codul de procedură penală și săptămâna viitoare, pe 18 iulie, la sesizarea PNL, USR și a Înaltei Curți de Casație. Nu este clar în acest moment dacă o decizie finală va fi dată săptămâna viitoare sau dacă ea va fi amânată pentru luna septembrie, atunci când va fi dezbătută și sesizarea făcută de președintele Klaus Iohannis.